Virallinen lehti nro C 402 , 22/12/1998 s. 0027



KIRJALLINEN KYSYMYS E-0741/98 esittäjä(t): Mihail Papayannakis (GUE/NGL) komissiolle (18. maaliskuuta 1998) Aihe: Gaudopoulan saarella toteutettavat hankkeet Ympäristöasioista, aluesuunnittelusta ja julkisista urakoista vastaavalle Kreikan ministeriölle on toimitettu tutkimus, jonka mukaan Gaudopoulan saarelle suunnitellaan kontteja valmistavan teollisuusyrityksen sekä lastausaseman perustamista. Lisäksi tässä sijoittumista koskevassa tutkimuksessa käsitellään teollisuuslaitteistoja ja rakennuksia, joiden yhteenlaskettu kokonaispinta-ala on 31 000 m2, sekä polttoainetankkeja laivaliikennettä varten. Rakennusten ja laitteistojen rakennustyöt tarkoittavat sitä, että Gaudopoulan saaren korkeus merenpinnasta laskee nykyisestä 43 metristä 6 metriin. a) Ympäristönsuojeluyhdistykset sekä paikalliset yhdistykset ja elimet ovat reagoineet asiaan; b) Arkeologian keskuskomitea KAS antaa todennäköisesti asiasta päätöksen, koska saaren sisäosissa ja rannoilla on arkeologisesti merkittäviä kohteita, jotka sijaitsevat merenpintaa alempana; c) Kreikan toimivaltaiset viranomaiset ovat ehdottaneet Gaudopoulan ja Gaudoksen saarien sisällyttämistä Natura 2000 -ohjelmaan ja d) Asiaan voidaan soveltaa luonnollisen elinympäristön sekä luonnonmukaisten eläin- ja kasvilajien säilyttämistä koskevan direktiivin 92/43/ETY(1) 6 artiklaa. Voiko komissio ilmoittaa edellä mainitun huomioon ottaen seuraavaa: 1. Onko kyseinen investointi osa rahoitettavaksi tarkoitettua yhteisön hanketta? 2. Aikooko komissio hankkia asiasta vastaavilta Kreikan elimiltä selvityksiä siitä, miten ehdotus Gaudopoulan sisällyttämisestä Natura 2000 -ohjelmaan sopii yhteen kyseisen ympäristöä raskaasti kuormittavan investoinnin kanssa? 3. Aiotaanko investointihankkeesta laatia ympäristövaikutusten arviointia koskeva tutkimus, jossa keskitytään ympäristöulottuvuuteen ja erityisesti tämän alueen luonnon säilyttämiseen? 4. Voiko komissio antaa takeet siitä, että se huolehtii yhteisymmärryksessä asiasta vastaavien Kreikan elinten kanssa sääntelystä, joka perustuu tämän Euroopan kannalta merkittävän ekosysteemin asianmukaiseen ja tasapainoiseen hoitamiseen direktiiviin 92/43/ETY sisältyvien periaatteiden mukaisesti? Komission jäsenen Ritt Bjerregaardinkomission puolesta antama vastaus (22. huhtikuuta 1998) 1. Kyseistä investointia ei ole esitetty rahoitettavaksi rakennerahastoista. 2. Kreikan viranomaiset ovat ehdottaneet, että Gaudoksen ja Gaudopoulan saaret katsottaisiin luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaiseksi yhteisön tärkeänä pitämäksi alueeksi. Saarilla onkin useita ensisijaisesti suojeltavaan luontotyyppiin kuuluvia alueita ja ensisijaisesti suojeltavia lajeja, joiden pilaamista tai häiritsemistä olisi vältettävä, koska alue sisällytetään mahdollisesti Natura 2000 -ohjelmaan. 3. ja 4. Komissio tutkii parlamentin jäsenen esille tuomia seikkoja ja pyytää kirjeitse Kreikan viranomaisilta tarkkoja tietoja hankkeista, jotka koskevat teollisen tuotantoyksikön ja lastausaseman rakentamista Gaudopoulan saarelle. Komissio tutkii erityisesti sitä, onko yhteisön lainsäädäntöä noudatettu (tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY(3) ja direktiivi 92/43/ETY). (1) EYVL L 206, 22.7.1992, s. 7. (2) EYVL L 206, 22.7.1992. (3) EYVL L 175, 5.7.1985.